**Închistare de seară – ţării mele**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zăvoaiele nu mai cresc,

Munţii se despăduresc,

Mările se neliniştesc,

Frunțile îmbătrânesc,

Copiii nefericesc,

Părinţii se răzvrătesc,

Iernile înnebunesc,

Verile lungi se feresc

De seri, ce dezmorţesc

Umerii, ce-mi dezgolesc

Atunci când toate privesc

Cu ochii-nchişi nefiresc;

Aşa că precupeţesc

Colţ din albastrul ceresc

Şi-aştept şi eu să plesnesc

Pe ramul primăvăresc.

Aș vrea să îmi vând din tăcere.

Pe străzi mi se vinde plăcere

Şi acasă nimeni nu-mi cere

Să îmi coc iar o pâine din grâu,

Să aduc apă rece din râu,

Să îmi țin calul negru în frâu,

Să umplu stupina cu miere,

Să fac ciocârlia să zbiere,

Să văd cum din mine, tot, piere

Zăvoiul. – Iar munţii şi marea

Să-mpreune cerul cu zarea,

În țara ce azi mi-e salvarea.

19 septembrie – 1 decembrie 2016, Constanţa